Hjúkrunarfræðinga vantar á 500 vaktir á bráðadeild Landspítala í sumar og fjórir læknar hafa hætt störfum þar það sem af er ári. Formaður Félags bráðalækna segir að ekki verði hægt að tryggja öryggi sjúklinga á deildinni að óbreyttu. Stjórnendur spítalans ræddu um stöðuna á fundi í morgun.
Bergur Stefánsson, formaður Félags bráðalækna, segir að það stefni í að ekki takist að uppfylla skilgreinda neyðarmönnun. Vandinn sé ekki nýtilkominn.
Sérfræðilæknar á bráðamóttökunni hafa verið að gagnrýna það allt frá árinu 2014. Ef þú ert með vinnustað sem er undir gríðarlegum þrýstingi árum saman þá endar með því að fólk finnur sér annan farveg. Frá áramótum höfum við til dæmis misst fjóra sérfræðilækna sem hafa leitað í önnur störf.
Hvernig er með aðra heilbrigðisstarfsmenn sem vinna á deildinni; hjúkrunarfræðinga, sjúkraliða eða aðra - er svipuð staða þar? Hjá hjúkrunarfræðingunum er staðan rosalega erfið. Síðast þegar ég frétti voru um 500 vaktir hjúkrunarfræðinga sem vantaði í sumar.
Á þessa einu deild? Á þessa einu deild, já.
Að sögn Bergs hefur landlæknir látið í ljós ítrekaðar áhyggjur vegna stöðunnar.
Mér telst saman að þetta séu um fimm skýrslur og minnisblöð sem hafa verið send ráðherra frá 2018.
Og hvaða áhrif hafa þessar skýrslur og minnisblöð haft á stöðuna? Staðan hefur farið síst batnandi.
Bergur segir að verði ekki bætt úr, verði ekki hægt að tryggja öryggi sjúklinga á deildinni.
Þá ertu um leið að stefna þeim í hættu.
Er þetta versta staða sem verið hefur uppi á deildinni? hvað varðar mönnun á læknavængnum myndi ég segja tvímælalaust já.
Bráðalæknar vöktu athygli stjórnenda Landspítala á læknaskortinum í byrjun maí. Samkvæmt upplýsingum frá spítalanum funduðu stjórnendur hans um stöðuna í morgun. Bergur segir að læknar hafi óskað eftir fundi með heilbrigðisráðherra og með Velferðarnefnd Alþingis, en því hafi verið hafnað.
Við þurfum á því að halda að það verði gripið til alvöru aðgerða, alvöru úrbóta.
Ekki verður hægt að tryggja öryggi sjúklinga á bráðadeild Landspítala í sumar, verði starfsfólki ekki fjölgað. Formaður Félags bráðalækna segir að staðan á deildinni sé verri en nokkru sinni. þar vantar hjúkrunarfræðinga á 500 vaktir í sumar. 